Diari Oficial de la Generalitat Valenciana


Sumari del DOGV 9719, del 07-11-2023 (2023/11414)

RESOLUCIÓ de 23 d'octubre de 2023, del Servei Territorial d'Indústria, Energia i Mines d'Alacant, per la qual es denega a Garmo Renovables 2020 I, SL, l'autorització administrativa prèvia, l'autorització administrativa de construcció i autorització d'implantació en sòl no urbanitzable, corresponent a la central solar generadora fotovoltaica denominada «FV Gayanes Solar», de 2,25 MW de potència instal·lada, i la seua infraestructura d'evacuació a la xarxa de distribució d'energia elèctrica, situada a les parcel·les 502 i 478, del polígon 1, del terme municipal de Gaianes (Alacant). Expedient ATALFE/2022/23/03.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9719

Data del DOGV
:   07-11-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/11845


Data del document
:   23-10-2023

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

Descriptors 

:   * Conselleria de Innovación, Industria, Comercio y Turismo
    * Conselleria d'Innovació, Indústria, Comerç i Turisme

RESOLUCIÓ de 23 d'octubre de 2023, del Servei Territorial d'Indústria, Energia i Mines d'Alacant, per la qual es denega a Garmo Renovables 2020 I, SL, l'autorització administrativa prèvia, l'autorització administrativa de construcció i autorització d'implantació en sòl no urbanitzable, corresponent a la central solar generadora fotovoltaica denominada «FV Gayanes Solar», de 2,25 MW de potència instal·lada, i la seua infraestructura d'evacuació a la xarxa de distribució d'energia elèctrica, situada a les parcel·les 502 i 478, del polígon 1, del terme municipal de Gaianes (Alacant). Expedient ATALFE/2022/23/03. [2023/11470]  
  
  
Antecedents  
Primer. Garmo Renovables 2020 I, SL, va presentar una instància davant el registre telemàtic de la Generalitat Valenciana amb data 8 d'abril de 2022 (núm. de registre GVRTE/2022/1099931), en la qual sol·licita autorització administrativa prèvia, autorització administrativa de construcció i autorització d'implantació pel procediment integrat d'autorització de centrals fotovoltaiques que s'emplacen sobre sòl no urbanitzable, establit en el Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, per a la instal·lació de central fotovoltaica, denominada «FV Gayanes Solar», situada a Gaianes (Alacant), incloent-hi la seua infraestructura d'evacuació.  
  
Aquesta sol·licitud adjunta el projecte de la planta, el projecte de la infraestructura d'evacuació i les separates corresponents: Ajuntament de Gaianes, i-DE, Conselleria de Política Territorial, Obres Públiques i Mobilitat i Confederació Hidrogràfica del Xúquer (CHX).  
Durant la instrucció del procediment i després de diferents requeriments, posteriorment s'aporta documentació addicional, entre aquesta l'estudi d'integració paisatgística.  
Segon. Amb data 26 de maig de 2022, consta l'acord d'admissió a tràmit del Servei Territorial d'Indústria, Energia i Mines d'Alacant, de la sol·licitud d'autorització administrativa prèvia i de construcció, únicament als efectes del que s'estipula en l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
Tercer. Que s'ha realitzat el tràmit d'informació pública de l'expedient, amb la publicació en el Butlletí Oficial de la Província d'Alacant i en el Diari Oficial de la Generalitat Valenciana amb data 20 de gener de 2023 i es va sol·licitar la seua exposició en el tauler d'anuncis de la seu electrònica de l'Ajuntament de Gaianes.  
Quart. Amb data 8 de gener de 2023, es remet separata a la Direcció General de Medi Natural perquè, en virtut de l'article 24.1 del Decret llei 14/2020, de 7 d'agost, en poder afectar béns o drets al seu càrrec, en un termini de quinze dies des de la notificació de l'escrit presentaren la seua conformitat o oposició a l'esmentada instal·lació.  
També amb data 9 de gener de 2023 de març de 2022 es remet la separata corresponent a l'Ajuntament de Gaianes, perquè, en virtut de l'article 24.1 del Decret llei 14/2020, de 7 d'agost, en poder afectar béns o drets al seu càrrec, en un termini de trenta dies presentaren la seua conformitat o oposició a l'esmentada instal·lació. De la mateixa manera, se sol·licita informe de paisatge, segons el que s'estableix en l'apartat 3, de l'article 25, del Decret llei 14/2020, modificat pel Decret llei 1/2022, pel qual els ajuntaments realitzaran els informes en matèria de paisatge requerits en la tramitació de centrals fotovoltaiques, sempre que no s'implanten en sòls no urbanitzables amb alguna protecció paisatgística i responguen a alguna d'aquestes característiques: a) Ocupen menys de 10 hectàrees de sòl no urbanitzable comú i disten de qualsevol altra planta més de 2 km. b) S'instal·len sobre sòls urbans i o urbanitzables que hagen superat l'avaluació ambiental estratègica. c) Siguen d'iniciativa de les administracions o entitats públiques adscrites i ocupen menys de 10 hectàrees.  
Cinqué. Es reben al·legacions en la fase d'informació pública de la instal·lació, les quals es van traslladar a l'empresa promotora de la instal·lació per a la corresponent resposta.  
Sisé. Amb data 3 d'abril de 2023 es rep informe de la Direcció General de Medi Natural i Avaluació Ambiental, el qual és desfavorable:  
  
«Una vegada revisada la documentació i les afeccions exposades en aquest informe, el projecte presentat està afectat per un dels criteris d'incompatibilitat especificats en l'article 10 del Decret llei 14/2020:  
  
Article 10. Criteris territorials i paisatgístics específics per a la implantació de centrals fotovoltaiques  
b) Distar almenys 500 metres de recursos paisatgístics de primer ordre com són els Béns d'Interés Cultural, Béns de Rellevància Local, Monuments Naturals i Paisatges Protegits.  
La planta solar i les seues infraestructures associades queden dins de l'envolupant de 500 metres dels paisatges protegits del Serpis i la Solana del Benicadell, per això aquesta direcció general determina que la localització proposada per a la instal·lació projectada no és compatible amb aquests espais naturals protegits.  
La planta se situa, a més, dins de la conca de protecció de la Zona Humida de l'Albufera de Gaianes, i existeix un risc d'alteració del règim natural d'aigües pel canvi d'ús de cobertura en la zona d'instal·lació, especialment la infiltració per la naturalesa d'aquesta conca.  
  
En consideració al que s'ha exposat anteriorment, s'emet aquest informe desfavorable per a l'execució de la planta solar fotovoltaica Gaianes Solar i la seua línia d'interconnexió.».  
El promotor al·lega a l'informe desfavorable amb data 14 d'abril de 2023. Aquesta documentació és traslladada a la Direcció General de Medi Natural i Avaluació Ambiental, amb data 17.04.2023, i se sol·licita que preste la seua conformitat o oposició a les modificacions de la instal·lació i/o establisca el condicionat tècnic procedent, segons el que s'estableix en l'article 24 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Amb data 8 de maig de 2023, es rep el segon informe de la Direcció General de Medi Natural i Avaluació Ambiental on es reitera «…en la conclusió d'incompatibilitat del projecte «FV Gayanes Solar», sobre la base de les seues competències i el que s'estableix en el Decret llei 14/2020, per quedar dins de l'entorn de protecció de 500 metres dels paisatges protegits del Serpis i de la Solana del Benicadell.  
En tot cas, l'òrgan administratiu competent en matèria de paisatge haurà d'avaluar l'excepcionalitat que preveu l'article 10 del Decret llei 14/2020.»  
Amb data 9 de maig de 2023, es remet al promotor l'informe anterior i se li demana que preste la seua conformitat, presente les objeccions que estime procedents o aporte, si és el cas, la documentació sol·licitada, segons el que s'estableix en l'article 24 del Decret llei 14/2020.  
En resposta, el promotor, amb data 15 de maig de 2023, presenta escrits en els quals al·lega davant el caràcter desfavorable de l'informe, que són traslladats a la Direcció General de Medi Natural i Avaluació Ambiental, Amb data 1 de juny de 2023, es rep el tercer informe de la Direcció General de Medi Natural i Avaluació Ambiental on conclou de manera idèntica a l'informe rebut amb data 8 de maig de 2023.  
  
Amb data 8 de juny de 2023, es trasllada aquest informe de la Direcció General de Medi Natural i Avaluació Ambiental al promotor.  
  
Seté. Es rep informe de l'Ajuntament de Gaianes de data 10 de maig de 2023 en matèria de paisatge i infraestructura verda que conclou que «Una vegada avaluat el grau de compliment de l'alternativa seleccionada respecte als articles 8 i 10 de Decret llei 14/2022 (modificat pel Decret llei 1/2022), es considera que la proposta no compleix alguns dels criteris relacionats amb la infraestructura verda i el paisatge que han sigut detallats en aquest informe.  
Per això, es considera inadequada la localització triada per al projecte de la central «FV Gayanes Solar» i s'informa desfavorablement la seua implantació.».  
El promotor aporta resposta amb data 24 de maig de 2023 i indica que «sent conscients de les mancances en temes de valoració paisatgística que puga presentar l'EIP que es va presentar en el seu moment i que es requereixen en aquest últim informe, es presentarà abans de la data del 15 de juny».  
Es rep el segon informe de l'Ajuntament de Gaianes, de data 6 de juliol de 2023, pel qual «es mostra oposició a les modificacions de la instal·lació, com es detalla en l'informe aportat per l'Ajuntament, ja que no es considera que haja quedat prou provada la no-afecció paisatgística sobre els dos paisatges protegits inclosos en l'àmbit i, per tant, no es compleix el que s'estableix en l'article 10.1 del Decret llei 14/2020, ni la seua modificació mitjançant el Decret llei 1/2022 (article 10.3).».  
  
A més, s'«accepta que es revise i torne a remetre l'estudi d'integració paisatgística, solucionant no sols la qüestió anterior, sinó totes les deficiències identificades en l'informe remés per l'Ajuntament de data 10.05.2023, concretament les relatives al procés de participació pública i a les mesures d'integració paisatgística proposades.».  
  
El promotor contesta al citat informe amb data 18 de juliol de 2023, i aporta un nou estudi d'integració paisatgística requerit per l'Ajuntament de Gaianes.  
Es rep el tercer informe desfavorable de l'Ajuntament de Gaianes, on es valora el nou estudi d'integració paisatgística aportat i conclou que:  
- «Tal com està plantejat en aquest moment el projecte, la localització triada per a la central «FV Gayanes Solar» es considera inadequada, per la qual cosa es torna a emetre un informe desfavorable a la implantació d'aquest.  
- En l'EIP persisteixen nombroses deficiències de caràcter tècnic relatives a la caracterització i valoració del paisatge, que radiquen particularment en la valoració social de les unitats de paisatge i els seus recursos i en els criteris de visibilitat emprats.  
- L'EIP no aconsegueix demostrar la no-afecció del projecte sobre dos recursos paisatgístics de primer ordre: el Paisatge Protegit de la Solana del Benicadell i l'Església de Sant Jaume Apòstol (BRL), a més de sobre la façana oriental del municipi.  
- No hi ha suficients elements de valoració per a demostrar l'efectivitat de les mesures d'integració paisatgística proposades.».  
Amb data 3 d'octubre de 2023, es trasllada el tercer informe desfavorable de l'Ajuntament de Gaianes. Tenint en compte que l'informe en matèria d'ordenació del territori i paisatge emés per l'Ajuntament de Gaianes és preceptiu i vinculant per a aquest òrgan substantiu, segons el que s'estableix en l'article 25 del Decret llei 14/2020, de 7 d'agost, del Consell, i tenint en compte que aquest informe haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, se li va concedir al promotor de la instal·lació un termini de cinc dies per a al·legar i presentar els documents i justificacions que considere pertinents, de conformitat amb el que es disposa en l'article 82 de la Llei 39/2015, d'1 d'octubre, del procediment administratiu comú de les administracions públiques, abans de dictar la corresponent resolució.  
El promotor contesta al tràmit d'audiència amb data 11 d'octubre de 2023 i aporta un escrit de resposta on realitza una manifestació de part sense aportar informe tècnic que haja de ser valorat novament per l'Ajuntament de Gaianes, i que motiven una nova emissió d'informe per part de l'esmentada corporació local.  
Huité. Que les referències realitzades en els diferents informes emesos a departaments del Consell, actualment inexistents, han d'entendre's referides als nous departaments, de conformitat amb les noves competències i organització derivada del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat i les seues modificacions realitzades.  
Nové. Que s'ha emés amb data 23 d'octubre de 2023 una proposta de resolució de la Secció d'Inspecció i Control Energètic i Miner, on es proposa denegar a Garmo Renovables 2020 I, SL, autorització administrativa prèvia, autorització administrativa de construcció i autorització d'implantació en sòl no urbanitzable, corresponent a la central solar generadora fotovoltaica denominada «FV Gayanes Solar», situada a Gaianes (Alacant), de 2,25 MW de potència instal·lada, incloent-hi la seua infraestructura d'evacuació situada a Gaianes (Alacant).  
  
Als anteriors fets són aplicable els següents,  
Fonaments de dret  
Primer. La instrucció i resolució d'aquest procediment administratiu correspon a la Generalitat Valenciana, en estar la instal·lació elèctrica objecte d'aquest radicada íntegrament en territori de la Comunitat Valenciana, i no estar enquadrada en les previstes en l'article 3.13 de la Llei 24/2013, de 26 de desembre, del sector elèctric, que són competència de l'Administració general de l'Estat.  
Segon. D'acord amb el que es disposa en l'article 4 del Decret 88/2005, de 29 d'abril, regulador dels procediments d'autorització d'instal·lacions de producció, transport i distribució d'energia elèctrica que són competència de la Generalitat, i considerant el que s'estableix en el Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; en el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i en l'Ordre 10/2022, de 26 de setembre, de la Conselleria d'Economia Sostenible, Sectors Productius, Comerç i Treball, mitjançant la qual es desenvolupa el Decret 175/2020, del Consell, de 30 d'octubre, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, vigent en el que no s'opose al Decret 112/2023 i al Decret 126/2023, la resolució del procediment és competència del Servei Territorial d'Indústria, Energia i Mines d'Alacant en ser la potència a instal·lar igual o inferior a 10 MW. Aquesta ordre continua vigent en l'àmbit administratiu en virtut de la disposició transitòria única i la disposició derogatòria del Decret  137 /2023, de 10 d'agost de 2023, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme.  
  
Tercer. D'acord amb l'incís a de l'article 3 del Decret 88/2005, de 29 d'abril, la instal·lació està classificada dins del grup primer.  
  
Quart. De conformitat amb l'article 53.1 de la Llei 24/2013, de 26 de desembre, del sector elèctric i l'article 7 del Decret 88/2005, de 29 d'abril, la construcció de les instal·lacions de producció d'energia elèctrica requereix autorització administrativa prèvia i autorització administrativa de construcció, i la seua tramitació i resolució s'ha d'efectuar de manera conjunta, segons el que s'estableix en l'article 21.1 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
Cinqué. Segons el que s'estableix en l'article 7, del capítol I, del títol III, règim jurídic i procediment d'autorització de centrals fotovoltaiques i parcs eòlics del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, aquest títol és aplicable als projectes de centrals fotovoltaiques i parcs eòlics l'autorització dels quals corresponga als òrgans competents de la Generalitat i queden excloses de la seua aplicació les centrals fotovoltaiques i els parcs eòlics d'aprofitament suprautonòmic, bé perquè la seua potència instal·lada siga superior a 50 MW o perquè excedisquen del territori de la Comunitat Valenciana.  
Sisé. Segons el que s'estableix en els paràgrafs 3.a, 3.b, 3.e i 3.g de l'article 8 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, les centrals fotovoltaiques se situaran en emplaçaments compatibles amb el planejament territorial i urbanístic que tinguen les condicions idònies des del punt de vista energètic, ambiental, territorial i paisatgístic, així com de protecció del patrimoni cultural, històric i arqueològic. Aquestes instal·lacions, incloent-hi les seues infraestructures d'evacuació fins a la connexió a les xarxes de transport o distribució d'energia elèctrica, hauran de:  
a) Mantindre els valors, l'estructura i la funcionalitat dels processos i serveis de la infraestructura verda del territori.  
b) Garantir els valors ambientals, culturals i paisatgístics del territori.  
e) Evitar, amb caràcter general, l'ocupació de sòl no urbanitzable protegit o afectat per figures de protecció mediambiental, així com els espais d'elevat valor natural amb independència del seu grau de protecció legal.  
g) Minimitzar l'impacte generat per infraestructures d'evacuació fins a la connexió a les xarxes de transport o distribució d'energia elèctrica, prioritzant les centrals fotovoltaiques situades a major proximitat de les xarxes existents i que aprofiten els corredors o corredors ja creats, i compartint, quan siga possible tècnicament i econòmicament, els suports i rases existents, o que els projectes coincidisquen o se solapen temporalment i territorialment.  
Seté. Segons l'article 10.1.a i 10.1.b del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els emplaçaments de les centrals fotovoltaiques, a més dels criteris generals indicats, han de tindre en compte els següents criteris específics territorials i paisatgístics:  
a) Respectar els valors, processos i serveis de la infraestructura verda del territori, així com els seus elements de connexió territorial, els quals no podran reduir en més d'un 10 % l'amplària dels corredors territorials que es troben afectats per la instal·lació de la central fotovoltaica, llevat que un determinat àmbit territorial o projecte concret haja sigut declarat energètic prioritari i s'acredite amb informe de Medi Natural la irrellevància ambiental d'una reducció major.  
  
b) Distar almenys 500 metres de recursos paisatgístics de primer ordre com són els béns d'interés cultural, béns de rellevància local, monuments naturals i paisatges protegits, llevat que l'instrument de paisatge demostre que ni la contextualització ni la percepció d'aquests recursos està afectada negativament per la central fotovoltaica, o que un determinat àmbit territorial o projecte concret haja sigut declarat energètic prioritari i, en aquest cas, en la resolució s'establirà la distància, la qual serà com a mínim l'establida en la legislació vigent en matèria de patrimoni cultural.  
Huité. Segons l'article 25 del Decret llei 14/2020, de 7 d'agost, del Consell, l'informe en matèria d'ordenació del territori i paisatge tindrà caràcter vinculant i haurà de ser favorable a l'efecte de poder atorgar l'autorització d'implantació en sòl no urbanitzable de la instal·lació, excepte en els supòsits en els quals aquesta autorització no es requerisca d'acord amb la legislació d'ordenació del territori, urbanística i del paisatge.  
Segons el que s'estableix en l'apartat 3, de l'article 25, del Decret llei 14/2020, modificat pel Decret llei 1/2022, els ajuntaments realitzaran els informes en matèria de paisatge requerits en la tramitació de centrals fotovoltaiques, sempre que no s'implanten en sòls no urbanitzables amb alguna protecció paisatgística i responguen a alguna d'aquestes característiques: a) Ocupen menys de 10 hectàrees de sòl no urbanitzable comú i disten de qualsevol altra planta més de 2 km. b) S'instal·len sobre sòls urbans i/o urbanitzables que hagen superat l'avaluació ambiental estratègica. c) Siguen d'iniciativa de les administracions o entitats públiques adscrites i ocupen menys de 10 hectàrees.  
Nové. Per a la resolució i motivació d'aquest expedient són determinants els informes esmentats en els antecedents sisé i seté de la Direcció General de Medi Natural i Avaluació Ambiental i de l'Ajuntament de Gaianes, i, en aquest sentit, l'article 77, apartats 1 i 6, de la Llei 39/2015, de procediment administratiu comú de les administracions públiques, que estableix:  
«Article 77. Mitjans i període de prova  
1. Els fets rellevants per a la decisió d'un procediment podran acreditar-se per qualsevol mitjà de prova admissible en dret, la valoració dels quals es realitzarà d'acord amb els criteris establits en la Llei 1/2000, de 7 de gener, d'enjudiciament civil.»  
I l'apartat 6 que assenyala que «quan la prova consistisca en l'emissió d'un informe d'un òrgan administratiu, organisme públic o entitat de dret públic, s'entendrà que aquest té caràcter preceptiu.»  
  
A més a més, en l'àmbit del procediment administratiu que recull la Llei 39/2015, del procediment administratiu comú, aquesta llei estableix que «els fets rellevants per a la decisió d'un procediment podran acreditar-se per qualsevol mitjà de prova admissible en dret»; i, en última instància, han de ser apreciats d'acord amb els principis generals de valoració conjunta i del bon criteri.  
Per tot això, tenint en compte que el sentit dels informes de l'Ajuntament de Gaianes i de la Direcció General de Medi Natural i Avaluació Ambiental són desfavorables i que, a l'empara del que s'estableix en els articles 8, 10 i 25 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, els arguments d'aquests informes suposen que aquest servei territorial haja d'assumir com a propis aquests sense possibilitat de contradir-los ja que es realitzen en l'àmbit de les competències en matèria mediambiental, paisatgística i d'ordenació del territori, que exerceixen els esmentats òrgans, i considerar que l'afecció que motiva els informes desfavorables no ha sigut corregida ni compensada, la qual cosa impedeix, fet i fet, l'atorgament de l'autorització administrativa de conformitat amb els articles 77 i 80 de la Llei 39/2015, de procediment administratiu comú en relació amb els articles 8 i 10 del Decret llei 14/2020, de 7 d'agost, del Consell, abans indicats.  
A més, ha quedat constatat que el projecte que es pretén realitzar afecta dos recursos paisatgístics de primer ordre: el Paisatge Protegit de la Solana del Benicadell i l'Església de Sant Jaume Apòstol (BRL), i, per tant, la seua implementació és excepcional i no ha quedat demostrat que siga possible l'aplicació de l'excepcionalitat prevista en l'article 10 del Decret llei 14/2020, després de valoració realitzada pels òrgans competents per a l'aplicació d'aquesta excepcionalitat que són l'Ajuntament de Gaianes i la Direcció General de Medi Natural.  
  
Deu. Finalment, respecte a les al·legacions indicades en l'apartat cinqué de l'apartat antecedents de la present resolució, considerem que aquestes perden la seua virtualitat atés que s'oposaven, per diferents motius, a la instal·lació de la planta fotovoltaica en la localització prevista, fet que finalment es resol amb la resolució denegatòria, per la qual cosa no és necessari entrar en el fons de cadascuna d'aquestes, i d'acord amb l'aplicació, entre altres, dels principis generals de racionalització i agilitat dels procediments administratius establits en l'article 3 de la Llei 40/2015, d'1 d'octubre, de règim jurídic del sector públic.  
  
Vist el que s'ha exposat, els preceptes legals esmentats i altres disposicions d'aplicació, aquest Servei Territorial d'Indústria, Energia i Mines, resol  
  
Primer  
Denegar la sol·licitud formulada per Garmo Renovables 2020 I, SL, d'autorització administrativa prèvia, autorització administrativa de construcció i autorització d'implantació en sòl no urbanitzable, corresponent a la central solar generadora fotovoltaica denominada «FV Gayanes Solar», de 2,25 MW de potència instal·lada, incloent-hi la seua infraestructura d'evacuació situada a Gaianes (Alacant), a conseqüència del pronunciament desfavorable, segons els informes indicats en els antecedents sisé i seté de la Direcció General de Medi Natural i Avaluació Ambiental i de l'Ajuntament de Gaianes, en no considerar-se adequada la localització triada per no garantir-se el compliment dels articles 8 i 10 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
  
Segon  
Ordenar:  
1. La publicació d'aquesta resolució en el Diari Oficial de la Generalitat Valenciana i en el Butlletí Oficial de la Província d'Alacant. A aquest efecte, i de conformitat amb l'article 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica, s'haurà de remetre als esmentats periòdics oficials aquesta resolució per a la seua publicació.  
2. La publicació en la seu electrònica d'aquesta conselleria en l'adreça URL https://cindi.gva.es/es/web/energia/alacant, en castellà i en l'adreça URL https://cindi.gva.es/va/web/energia/alacant, en valencià, d'aquesta resolució.  
3. La notificació/comunicació d'aquesta resolució al sol·licitant Garmo Renovables 2020 I, SL, i a totes les administracions públiques o organismes i empreses de serveis públics o serveis d'interés general que han intervingut, o hagut d'intervindre, en el procediment d'autorització, les que han emés, o degueren emetre, condicionat tècnic al projecte d'execució, així com als restants interessats en l'expedient.  
  
Tot això de conformitat amb el que es disposa en els articles 30 i 31 del Decret llei 14/2020, de 7 d'agost, del Consell, de mesures per a accelerar la implantació d'instal·lacions per a l'aprofitament de les energies renovables per l'emergència climàtica i la necessitat de la urgent reactivació econòmica.  
En el cas que la voluntat de la promotora fora instal·lar la instal·lació solar fotovoltaica en una altra ubicació, aquesta haurà de presentar una nova sol·licitud d'autorització d'implantació, autorització administrativa prèvia i autorització de construcció. Així mateix, en el cas de presentar-se sobre la base dels mateixos permisos d'accés i connexió, haurà de complir-se el que s'estipula en la disposició addicional catorze i l'annex II del Reial decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica, per tal que les modificacions proposades en el projecte permeten continuar considerant la instal·lació com la mateixa a l'efecte dels permisos d'accés i connexió, i seguir-se la tramitació indicada en l'esmentada disposició addicional per a l'actualització d'aquests permisos. En cap cas, l'actualització dels permisos d'accés i de connexió per aquesta causa comportarà la modificació de la data de concessió d'aquests permisos, que continuarà sent la mateixa que la del permís concedit, i, conseqüentment, les fites administratives previstes en l'article 1 del Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica.  
  
Contra aquesta resolució, que no posa fi a la via administrativa, es pot interposar un recurs d'alçada davant la Direcció General d'Energia i Mines, en el termini d'un mes comptador a partir de l'endemà d'aquell en què tinga lloc la notificació d'aquesta resolució, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques  
  
Alacant, 23 d'octubre de 2023.- La cap del Servei Territorial d'Indústria, Energia i Mines d'Alacant: Rosa María Aragonés Pomares.